IXEF WIS SIN: TASUQILT N WUNGAL d alɣuɣen ttif taneffut ad teṣber i leԑtab d ccqa, wala taɣellist s tuffra. Aferṭeṭṭu i yettaffgen ɣer tfeggajt xas ad yerɣ, wala amumed i yeddren di talwit ddaw n tmurt i ṭṭlam. Win ur nezmir i usemmiḍ n tegrest? ur yezmir ara ad yefreḥ s ccbaḥa n tefsut, deg waggur n yebrir, aha ! ad nelḥu a Salma s yisuraf i iğehden deg ubrid-agi ur neshil, ad nerfed iqerray-nneɣ deg yigenni ad nwali iṭij akken ur nettwali ara iceqlalen i yettnemḍaren gar yiẓra, d yizerman i ileḥḥun gar yisennanen, ma teḥbes-aneɣ-s tuggdi di tlemmast n ubrid, ad nsel leswat n lewḥuc, ma nuweḍ ɣer tqacuct s tebɣest, ad cnun akud-neɣ taɣect n rrbeḥ. . . Ur ttaggad a Salma sfeḍ imeṭṭawenim, kkes leḥzen-agi i d-ittbanen ɣef wudem-im, tekkreḍ ad neqqim tama n baba-m, axaṭer tudert-is seg tudert-im, ḥellu-nes seg teḍṣa.